Í kvöld verður fluttur síðasti fyrirlestur vetrarins í röð Snorrastofu í Reykholti , Fyrirlestrar í héraði , sem stofnunin hefur viðhaldið frá upphafi sínu og hlotið hafa góðar viðtökur . Í kvöld , þriðjudaginn 6. maí flytur Guðrún Jónsdóttir forstöðumaður Safnahúss Borgarfjarðar erindi í Bókhlöðu Snorrastofu um gamla sveitasamfélagið í verkum tveggja valinkunna rithöfunda síðustu aldar , Guðrúnar frá Lundi og Indriða G. Þorsteinssonar . Heiti erindisins „ Mórauður hundur á dyramottunni “ gefur óyggjandi vísbendingu um efni kvöldsins , þar sem skyggnst verður eftir bakgrunni þessara höfunda , sem gerðu mannlífi í sveitum landsins svo eftirminnilega skil í verkum sínum . Í brennidepli verða tvö verk þeirra , Dalalíf og Land og synir , sem báðar komu út um miðbik 20. aldar . Fyrirlesturinn hefst kl. 20:30 en að honum loknum verður boðið til kaffiveitinga á kr. 500 og umræðna að þeim loknum . Guðrún lauk B.A. prófi frá Háskóla Íslands í íslensku og bókmenntum þar sem lokaritgerð hennar bar sama heiti og fyrirlesturinn , sem hún heldur nú í Snorrastofu . Hún menntaðist í hörpuleik og tónmenntafræði í Salzburg og Vínarborg á árunum í kringum 1980 og hefur einnig sótt nám vegna leiðsagnar ferðamanna og safngesta . Hún réðist sem forstöðumaður Safnahúss Borgarfjarðar árið 2007 en hafði fram að því sinnt ýmsum málum í héraði , sem snertu menningu og fræðslu í víðri merkingu , tekið þátt í stjórnun sveitarfélagsins og unnið efni fyrir fjölmiðla , m.a. þætti fyrir Ríkisútvarpið .